Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 270/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”MİLAS ZEYTİNYAĞI”

EU-nro: PDO-TR-02379-13.11.2017

SAN (X) SMM ()

1. Nimi tai nimet (SAN:n tai SMM:n)

”Milas Zeytinyağı”

2. Jäsenvaltio tai kolmas maa

Turkki

3. Maataloustuotteen tai elintarvikkeen kuvaus

3.1 Tuotelaji

Luokka 1.5 Öljyt ja rasvat (voi, margariini, öljy jne.)

3.2 Kuvaus 1 kohdassa nimetystä tuotteesta

”Milas Zeytinyağı” on ekstra-neitsytoliiviöljyä, joka tuotetaan yksinomaan Milasin maakunnassa kasvatetuista Memecik-lajikkeen oliiveista. Oliiviöljy valmistetaan yksinomaan mekaanisin menetelmin.

— Öljy on väriltään tummanvihreää/keltaista ja pistävän hedelmäisen tuoksuista.

— Siinä on ruohomaista aromia, ja maussa ovat vallitsevina paprika ja mustapippuri.

— α-tokoferoli: vähintään 100 mg/öljykilo

— fenolipitoisuus yhteensä: vähintään 100 mg/kg

— Milas Zeytinyağı -öljyn öljyhappona ilmaistu vapaiden rasvahappojen pitoisuus on alle 0,7 %.

— Milas Zeytinyağı -öljyn peroksidiluku on keskimäärin 4,5 mekv aktiivista happea/kg öljyä ja enintään 20 mekv aktiivista happea/kg öljyä.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

”Milas Zeytinyağı” valmistetaan yksinomaan määritellyllä maantieteellisellä alueella viljellyistä Memecik-lajikkeen oliiveista. Sadonkorjuun aikana muita lajikkeita saa sekoittua Memecik-lajikkeeseen enintään 5 %.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Raaka-aineen tuotantoon ja jalostukseen liittyvät toimet on toteutettava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6 Tuotteen, johon rekisteröity nimi viittaa, merkitsemistä koskevat erityiset säännöt

Elintarvikkeiden merkintöjä ja esillepanoa koskevan lainsäädännön mukaisten pakollisten mainintojen lisäksi merkinnöissä on oltava seuraavat tiedot:

— nimi ”Milas Zeytinyağı”,

— tuottajan toiminimi ja osoite, lyhytnimi ja osoite tai rekisteröity tavaramerkki,

— Euroopan unionin SAN-tunnus,

— seuraava tunnus:

— Autenttisuuden takaava virallinen hologrammi

4. Maantieteellisen alueen tarkka rajaus

Suojattu alue kattaa kaikki Milasin kunnan kylät ja kaupungit. Ne sijaitsevat Muğlan maakunnassa, eteläisen Egeanmeren alueella.

5. Yhteys maantieteelliseen alueeseen

Maantieteellisen alueen erityisyys

Milas sijaitsee Menteşen alueella Muğlan maakunnan luoteisosassa. Alue on vuoristoista, ja siellä on kapeita, syviä laaksoja ja kalkkipitoisia maa-alueita. Alue sijoittuu pohjoisessa Bafa-järven kaakkoisosasta Milasin alanteeseen, lännessä on Ilbıra-vuori ja idässä Akçayn alanne. Koska alueella on vähän viljelymaata mutta paljon vuoristoa ja rinteitä, se soveltuu hyvin oliivinviljelyyn. Oliivinviljelystä on tullut Milasissa täysin luonnonolosuhteiden muovaamaa maataloustoimintaa.

Milasin alueella vallitsee tyypillinen Välimeren ilmasto. Oliivipuut tarvitsevat kukinta- ja kypsymisaikaan keskimäärin 15–20 °C:n lämpötilan. Kypsymisajasta satokauteen asti lämpötilavaatimus on vähintään 5 °C. Lisäksi nuppujen muodostumisaikana tarvitaan tietty viileä ajanjakso. Oliivipuut ovat hyvin herkkiä alhaisille lämpötiloille ja ne vahingoittuvat, jos vuorokauden alin lämpötila on alle –7 °C. Milasin oliivitarhoissa keskimääräinen vuorokausilämpötila on vähintään 9,9 °C joulukuussa, 8,9 °C tammikuussa ja 9,5 °C helmikuussa, joten viileän ajanjakson lämpötilat ovat oikein hyvät. Toukokuussa eli kukinta-aikaan alhaisin lämpötila on 19,4 °C ja oliivien kypsyessä 17,4 °C. Nämä lämpötilat ovat optimaaliset oliivipuiden kasvun suhteen, ja niiden ansiosta oliivien tuotokset ovat suuret. Milasissa esiintyy myös lietemaata ja hietasavimaata. Koska tämän tyyppinen maaperä pidättää vettä, oliivipuut kasvattavat vahvat juuret suuria satoja varten. Milasin maakunnassa on pitkään saatu keskimäärin 900–1 000 mm:n sademäärä. Tämä on hyvä oliivinviljelyn kannalta, koska kastelua ei näin ollen tarvita. Vaikka kastelun avulla saadaan isompia oliiveja, joiden vesipitoisuus on suurempi, kastelu myös heikentää fenolien kertymistä ja niiden siirtymistä oliiviöljyyn.

Ihmiseen liittyvät tekijät

Milasin kaupungissa on ollut ihmisasustusta yli 5 000 vuoden ajan. Alueen pääasiallista maataloustoimintaa ovat luonnonolosuhteiden ansiosta olleet Kaarian sivilisaatiosta lähtien oliivinviljely ja oliiviöljyn tuotanto. Milasin ja Bodrumin välisellä tieosuudella sijaitsevalle Saricayn tasangolle Pilavtepen kallioperään oliivien murskaamista varten koverrettu ”malja” on ollut olemassa jo 2 000 eaa. 1500- ja 1600-luvuilta peräisin olevissa asiakirjoissa mainitaan Milasissa olleen ottomaanien valtakunnan ajalla oliivinpuristamoja ja oliivitiloja. Paikallisten oliivinviljelijöiden taitotieto on avaintekijä sadonkorjuun aloittamisessa. Oliivien kypsyysaste vaikuttaa öljyn klorofylli- ja antioksidanttipitoisuuteen. Milas Zeytinyağı -öljyn väri ja fenolipitoisuus johtuvat oikein valitusta korjuuajankohdasta (ennen kuin oliivit ovat täysin kypsiä, jotta klorofylli- ja fenolipitoisuudet ovat alhaisemmat). Oliiviöljyn valmistuksen pitkä perinne on synnyttänyt alueelle myös monia oliiviöljyn tuotantolaitoksia. Näin oliiveista voidaan valmistaa öljyä nopeasti ja estää triglyseridien hydrolysoituminen vapaiksi rasvahapoiksi ja pitää vapaiden rasvahappojen pitoisuus matalana.

Tuotteen erityisyys

Milas Zeytinyağı -öljyn erityisyys liittyy seuraaviin Memecik-lajikkeesta johtuviin ominaisuuksiin: tumman vihreä/keltainen väri, pistävä hedelmäinen tuoksu, ruohomainen aromi, maussa paprikaa ja mustapippuria. Memecik-lajiketta on viljelty Milasin alueella monien sukupolvien ajan, ja suurin osa alueen oliivipuista on tätä lajiketta. Tieteellisten tutkimusten mukaan Memecik-lajikkeella on luontaisesti korkea antioksidantti- ja fenolipitoisuus verrattuna muihin Turkissa viljeltyihin lajikkeisiin (Sevim ja Tuncay, 2012). Milasissa Memecik-lajikkeesta tuotettujen oliiviöljyjen α-tokoferolipitoisuus on kuitenkin korkeampi kuin muista alueella viljellyistä lajikkeista tuotetuilla oliiviöljyillä tai muilla alueilla tuotetuilla oliiviöljyillä (Sevim, Köseoğlń, Çetin, 2016). Milas Zeytinyağı -öljyn haihtuvia ainesosia koskeva tutkimus on osoittanut, että Milas Zeytinyağı -öljyn aromi ja maku johtuvat korkeasta fenolipitoisuudesta ja että yleisimmät aromia luovat fenoliyhdisteet ovat heksanaali (vihreys, omena ja leikattu nurmi), E-2-heksenaali (karvaus, manteli, vihreys ja omena), heksanoli (hedelmäisyys ja leikattu nurmi), Z-3-heksenoli (vihreys, hedelmäisyys ja karvaus). Lisäksi korkea fenoli- ja α-tokoferolipitoisuus suojaavat oliiviöljyä hapettumiselta, jolloin sen peroksidiarvot ovat alhaisemmat.

Syy-yhteys

Milas Zeytinyağı -öljyn ominaisuudet johtuvat Memecik-lajikkeesta, jota on viljelty alueella jo kauan ja joka on alueen pääasiallinen oliivilajike. Koska tämä lajike on öljyn pääainesosa, se vaikuttaa öljyn kemialliseen koostumukseen ja erityisesti fenoli- ja antioksidanttiaktiivisuuteen.

Myös maantieteellisen alueen maaperä- ja ilmasto-olosuhteet sekä inhimilliset tekijät vaikuttavat Milas Zeytinyağı -öljyn erityisyyteen. Oliivinviljelystä on luontaisesti tullut tämän vuoristoisen ja mäkisen alueen tärkeintä maataloustoimintaa. Alueen lämpötilat ovat optimaaliset oliivipuiden kasvun suhteen, ja niiden ansiosta oliivien tuotokset ovat suuret. Koska puita ei keinokastella, oliivien fenolipitoisuus on korkea. Oliivinviljelijät aloittavat sadonkorjuun ennen kuin oliivit ovat täysin kypsiä; näin oliiviöljy saa erityisen värinsä ja makunsa. Kun oliivit käsitellään nopeasti, peroksidipitoisuus ja vapaiden rasvahappojen arvot pysyvät alhaisina.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

(1) EUVL L 343, 14.12.2012, s. 1.